Jawad Zahid er en mønsterbryder.

Det var han i hvert fald, da han afsluttede gymnasiet med et 12-tal i huen.

Dengang var han blandt det mindretal i Mjølnerparken, som færdiggjorde en ungdomsuddannelse.

I dag er billedet et andet. En ny undersøgelse viser, at seks ud af ti unge mænd i Mjølnerparken enten går på eller har afsluttet en ungdomsuddannelse.

Flere studentervogne

Dermed trykker studenterhuen om et voksende antal unge mænd. I dag læser Jawad Zahid medicin på tredje semester. Han er ikke overrasket over den positive udvikling i Mjølnerparken:

- Jeg kan se, hvad der sker i Mjølnerparken, hvor det er blevet standarden at tage en ungdomsuddannelse. Helt lavpraktisk er det sådan, at i juni måned vrimler det i dag med studentervogne hele tiden. Det gjorde der ikke for ti år siden, fortæller han.

Læs også : Trods terrorsnak: Flere unge uddannes i Mjølnerparken

Hans egen succes, mener han især skyldes hans forældre, der har gjort meget ud af at fortælle ham, hvad en uddannelse betød. Og de sørgede også for, han ikke bevægede sig ud i noget forkert.

- Mine forældre har været der hele tiden. Spurgt, hvor man er henne, hvorfor man er ude, hvem man er sammen med, hvad man laver. Det har betydet, man ikke kommer ud den løbebane, som andre ryger i, fortæller Jawad Zahid og nævner en anden grund til, at han er en velfungerende ung mand i dag.

Pas på med at ekskludere

- Jeg har altid følt mig inkluderet i det danske samfund. Men hvis man fra start af føler sig ekskluderet, kommer man ikke langt. Så der er flere aspekter af, hvorfor jeg sidder, hvor jeg gør i dag. Det er også vigtigt, hvordan man bliver taget imod, siger Jawad Zahid.

Når unge mennesker ryger ud i noget snavs, er det ikke fordi, de har et ønske om det, siger Jawad Zahid.

- For mig at se er der ikke noget alternativ. Hvis man ikke har en uddannelse, er det svært at komme ind på arbejdsmarkedet, og man får svært ved at forsørge sig selv. Og så når man til den 25. og der ikke nok penge til noget på bordet. Den situation er der ingen, der ønsker at stå i.

Han er glad for, han har taget chancen.